Tájékoztató az ingyenes óvodai étkezésről

**A gyermekek védelméről és a gyámügyi igazgatásról szóló 1997. évi XXXI. törvény (a továbbiakban Gyvt.) 2015. évi CCXXIII. törvény 13 §. módosítása értelmében az intézményi gyermekétkeztetést ingyenesen kell biztosítani:**

**21/B. § (1) Az intézményi gyermekétkeztetést ingyenesen kell biztosítani \***

**a) a bölcsődében, mini bölcsődében nyújtott bölcsődei ellátásban vagy óvodai nevelésben részesülő gyermek számára, ha**

**aa) rendszeres gyermekvédelmi kedvezményben részesül,**

**ab) tartósan beteg vagy fogyatékos, vagy olyan családban él, amelyben tartósan beteg vagy fogyatékos gyermeket nevelnek,**

**ac) olyan családban él, amelyben három vagy több gyermeket nevelnek,**

**ad) olyan családban él, amelyben a szülő nyilatkozata alapján az egy főre jutó havi jövedelem összege nem haladja meg a kötelező legkisebb munkabér személyi jövedelemadóval és társadalombiztosítási járulékkal csökkentett összegének 130%-át vagy**

**ae) nevelésbe vették;**

A Gyvt. úgy rendelkezik, hogy az ingyenes bölcsődei és óvodai gyermekétkeztetésre való jogosultság megállapítása a jövedelmi helyzet okán

 **a szülőnek a jövedelméről való önbevallásán (nyilatkozatán) alapul.**

 A szülő nyilatkozatát formanyomtatványon tudja érvényesíteni, amelyben meg kell jelölnie, hogy mely jogcímen kéri az ingyenes bölcsődei /óvodai gyermekétkeztetést:

* a gyermek rendszeres gyermekvédelmi kedvezményben részesül,
* tartósan beteg vagy fogyatékos,
* a családban tartósan beteg vagy fogyatékos gyermeket nevelnek,
* a családban három vagy több gyermeket nevelnek,
* a gyermeket nevelésbe vették,
* vagy **a családban az egy főre jutó havi jövedelem járulékokkal csökkentett összege nem haladja meg a minimálbér nettó összegének 130%-át.**

A nyilatkozat kitöltését tájékoztató segíti.

**A nettó minimálbér 130%-a jelenti a család egy főre jutó jövedelmét.**

# Szükséges-e igazolásokat benyújtani a család jövedelméről?

Nem szükséges. A jogosultság megállapítása önbevalláson alapul, a szülőknek **írásbeli nyilatkozatot** kell tenni.

# Hova, hogyan kell benyújtani a nyilatkozatot?

A gyermek óvodája, bölcsődéje biztosítja a szükséges nyilatkozat mintát és oda is kell leadni a nyilatkozatot.

# Kinek a jövedelmét kell figyelembe venni? Ki minősül családtagnak?

Az egy lakásban együtt lakó, ott bejelentett lakóhellyel vagy tartózkodási hellyel rendelkező:

* szülőt, a szülő házastársát vagy élettársát,
* a 18 éven aluli gyermeket,
* a 25 évesnél fiatalabb, nappalin tanuló gyermeket (akár középfokú, akár felsőoktatási intézményben tanul),
* életkortól függetlenül a tartósan beteg vagy súlyos fogyatékos gyermeket,
* a szülő vagy házastársa által **eltartott** rokont.

Mindebből következik, hogy az együtt élő nagyszülők jövedelmét NEM KELL figyelembe venni a jövedelem számításánál.

**Fő szabályként tehát a szülők és a gyermekek jövedelmét kell összeadni és az összjövedelmet a szülők + gyermekek számával kell osztani.**

#  A bruttó, vagy a nettó jövedelemmel kell számolni?

A **nettó** jövedelmet kell figyelembe venni.

# Mi számít jövedelemnek? Milyen jövedelmekkel kell számolni?

* munkaviszonyból származó (nettó) jövedelem, táppénz,
* vállalkozásból származó jövedelem (pl. az őstermelői, szellemi és más önálló tevékenységet),
* nyugellátás, nyugdíjszerű ellátások,
* a gyermek ellátásához kapcsolódó jövedelmek: CSED, GYED, GYES, GYET, családi pótlék, kapott gyermektartásdíj, árvaellátás,
* rendszeres pénzbeli ellátások, pl: foglalkoztatást helyettesítő támogatás, ápolási díj, időskorúak járadéka, álláskeresési támogatás,
* egyéb jövedelem: pl. ösztöndíj, értékpapírból származó jövedelem, bérbeadásból származó jövedelem stb...

# Mi az, ami nem minősül jövedelemnek? Mivel nem kell számolni?

* A nyilatkozat benyújtását megelőzően megszűnt jövedelem.
* A szociális igazgatásról és szociális ellátásokról szóló törvény 4. § (1a) bekezdése szerinti ellátások, így különösen *a rendkívüli települési támogatás, a* ***lakásfenntartási támogatás****, az adósságcsökkentési támogatás, a rendszeres gyermekvédelmi kedvezmény keretében nyújtott támogatás, a gyermekvédelmi nevelőszülők számára fizetett nevelési díj és külön ellátmány, az* ***anyasági támogatás****, a súlyos mozgáskorlátozott személyek pénzbeli közlekedési kedvezményeit, a vakok személyi járadékát és a* ***fogyatékossági támogatást****. Nem minősül jövedelemnek továbbá az* ***alkalmi munkavállaló****i könyvvel történő foglalkoztatás, az egyszerűsített foglalkoztatásról szóló törvény alapján történő munkavégzés révén szerzett bevétel, a háztartási munkára létesített munkavégzésre irányuló jogviszony keretében történő munkavégzésnek (háztartási munka) a havi ellenértéke.*

# Mit lehet levonni a jövedelemből?

A családtag által fizetett tartásdíjat (gyerektartásdíj összegét).

Fontos, hogy a jövedelem összegéből NEM LEHET levonni a rezsi, vagy pl. a hiteltörlesztés összegét!

**Melyik hónap jövedelmét kell figyelembe venni?**

* Rendszeres jövedelem esetén a **nyilatkozat benyújtását megelőző hónapban** kapott összeggel kell számolni. (pl. 2025. szeptemberben benyújtott kérelem esetén a 2025. augusztusi nettó jövedelemmel.)
* Nem rendszeres jövedelem, illetve vállalkozásból, őstermelésből származó jövedelem esetén **a nyilatkozat benyújtását megelőző tizenkét hónap alatt kapott összeg egy havi átlagát** kell figyelembe venni.

# Mi a jövedelmi értékhatár?

A 2025-ös minimálbér bruttó 290 800 forint, ami nettóban körülbelül 193 382 forint, adókedvezmények nélkül. A garantált bérminimum (szakmunkás minimálbér) bruttó 348 800 forint, nettóban pedig körülbelül 231 952 forint.

**Tehát 2025 - ben a fenti összegek 130%-a.**

**Hogyan kell kiszámolni az egy főre eső jövedelmet?**

A család összes nettó jövedelmét *(csökkentve a fizetett gyermektartásdíj összegével, ha van)* osztani kell a családtagok számával.

**Hol kapom meg a nyilatkozatot?**

A nyilatkozatot ez első óvodai nevelési napon, az óvoda titkárságán kapják meg a szülők.

Igény esetén az önkormányzat honlapjáról is letölthető!

**Meddig lehet leadni a nyilatkozatot?**

A 2025/2026 nevelési évre vonatkozó nyilatkozatok leadásának határideje**: 2025. szeptember 15.**